
Na osnovu Odluke Savjeta br. 01-35/26 od 17.07.2026.godine, Odluke br. 01-483/26 od 20.08.2026.godine, i člana 26. Statuta Lokalnog javnog emitera “Radio Televizija Herceg Novi” DOO Herceg Novi, PIB: 02033429, direktor Damjanović Miodrag dana 21.08.2026. godine raspisuje:

JAVNI KONKURS
ZA IZRADU DIZAJNA
ZNAKA (LOGA) I NAZIVA (LOGOTIPA) RTHN-a

Oblast: 
Grafički dizajn

Opis:
Lokalni javni emiter Radio Televizija Herceg Novi DOO (u daljem tekstu: RTHN) poziva sva zainteresovana fizička i pravna lica, koja se bave djelatnošću grafičkog dizajniranja, da dostave idejno rješenje novog znaka (loga) i logotipa RTHN-a, a odabrano idejno rješenje će RTHN koristiti kao znak vizuelnog identiteta u svom poslovanju, poslovnim dokumentima i u reklamiranju.

RTHN će, po potrebi, nakon sticanja autorskog prava na znaku (logu) i logotipu, naknadno pokrenuti postupak zaštite znaka (loga) i logotipa registracijom žiga.

Nagradni fond:
Nagradni fond za idejno rješenje iznosi ukupno 1.000,00€ u neto iznosu. 
Nagradni fond će se isplatiti kandidatu sa najbolje ocijenjenim idejnim rješenjem nakon potpisivanja ugovora, i po konačnom dostavljanju loga i logotipa, nakon njihovih eventualnih tehničkih adaptacija, kao i nakon isporuke svih dokumenata u originalnoj verziji, navedenih u Sadržaju prijave.
Ukoliko Komisija za izbor ne odabere nijedno od dostavljenih idejnih rješenja, ili se niko od kandidata ne prijavi, Konkurs će se poništiti, a nagradni fond se neće isplaćivati.

Cilj raspisivanja konkursa:
Dobijanje novog, jedinstvenog, modernog, originalnog, inovativnog, savremenog i profesionalnog loga i logotipa RTHN-a, koji će predstavljati:
· Savremeni i profesionalni vizuelni identitet;
· Jasnu povezanost sa gradom Herceg Novim, sa osnivačem-Opštinom Herceg Novi, i sa lokalnim karakterom RTHN-a, bez obaveze korišćenja konkretnih simbola grada;
· Dobru prepoznatljivost i pri veoma malim dimenzijama;
· Primjenjivost na ekranu, web-u, društvenim mrežama, mikrofonima, dokumentima, vozilima, fasadi, bilbordima;
· Mogućnost dugoročne upotrebe, bez oslanjanja na prolazne dizajnerske trendove;
· Samostalno funkcionisanje znaka, bez ispisivanja punog naziva.


Uslovi:
Konkurs je javan i neanoniman, i namijenjen je svim zainteresovanim fizičkim i pravnim licima (dizajnerima, dizajnerskim firmama, vizuelnim i likovnim umjetnicima) koja se bave grafičkim dizajnom.
Jedno fizičko tj pravno lice može podnijeti najviše 2 idejna rješenja u odvojenim prijavama.
Izbor najboljeg idejnog rješenja ocjenjuje Komisija formirana od strane RTHN-a na osnovu svih pristiglih prijava.
Na konkurs se ne mogu prijaviti: članovi komisije, firme u kojima su članovi komisije vlasnici ili suvlasnici, i sa njima povezana lica.

Komisija ocjenjuje idejna rješenja po osnovu ustanovljenih kriterijuma i maksimalnog broja bodova po navedenim kriterijumima:

Kriterijumi:                                                                                                              Maksimalni bodovi (100):
1. Prepoznatljivost i originalnost idejnog rješenja                                                  30 
2. Identifikacija (prepoznatljivost, uočljivost, inovativnost)                                  20 
3. Povezanost sa identitetom Herceg Novog i sa medijskom djelatnosšću        20
4. Estetski kvalitet (savremenost, kolorna paleta, atraktivnost)                           15
5. Primjenjivost, funkcionalnost i reproduktivnost u primjeni                              15

RTHN zadržava pravo da od kandidata zahtijeva eventualna nužna tehnička prilagođavanja djela.
Komisija zadržava pravo da ne izabere niti jedno od dostavljenih idejnih rješenja, pristiglih po konkursu.
Komisija je u obavezi da odbije kao nepravilne sve prijave za koje se ustanovi da nisu originalne niti autorske. 
RTHN je u obavezi da dospjele prijave sa priloženom dokumentacijom zavede i arhivira, i iste se ne vraćaju podnosiocima prijava.
Podnosilac prijave nema pravo da zahtijeva povlačenje dostavljenog idejnog rješenja.

Prijavom na konkurs, autor idejnog rješenja potvrđuje:
- da je dostavljeno rješenje njegovo originalno autorsko djelo, i da time ne povređuje prava 3. lica; 
-da prihvata sve uslove navedene u Konkursu;
- da je dostavljeno idejno rješenje nastalo isključivo za potrebe Konkursa, te da nije objavljivano i korišćeno u druge svrhe.

Zaključenjem ugovora i isplatom nagrade autoru izabranog idejnog rješenja, autor prenosi na RTHN, u obimu dozvoljenom važećim propisima, isključiva imovinska autorska prava na korišćenje izabranog idejnog rješenja, koja će RTHN koristiti za potrebe poslovanja, predstavljanja, promocije i oglašavanja, u svim oblicima i putem svih sredstava komunikacije, kao i pravo RTHN-a da, u skladu sa svojim potrebama, vrši tehničke i druge adaptacije idejnog rješenja.
Nije dozvoljeno dostavljanje rješenja koje u cjelosti ili pretežnom dijelu predstavlja preuzeti, licencirani, stock ili generisani sadržaj trećih lica, ukoliko učesnik ne posjeduje sva prava potrebna za njihovu zakonitu upotrebu i prenos na RTHN.
Učesnik je dužan, da na zahtjev Komisije, pruži podatke o načinu nastanka i korišćenim elementima idejnog rješenja.

Specifikacija traženog idejnog rješenja:
Idejno rješenje znaka (loga) i logotipa mora predstvaljati originalno autorsko djelo, koje će predstavljati cjelovito rješenje znaka (loga) i logotipa (naziva) Radio Televizije Herceg Novi, u skladu sa predloženim vizuelnim konceptom navedenim u Ciljevima raspisivanja konkursa, uz mogućnost da znak (logo) može funkcionisati i samostalno.
Idejno rješenje mora biti jedinstveno, moderno, inovativno i originalno. 

Sadržaj prijave:

I)Prijava na Konkurs treba da sadrži podatke o podnosiocu prijave i to:
· Ukoliko je podnosilac fizičko lice:
-ime i prezime;
-fotokopiju pasoša ili lične karte;
-adresu prebivališta;
-adresu elektronske pošte;
-kontakt telefon;
-broj žiro računa fizičkog lica.

· Ukoliko je podnosilac pravno lice:
-naziv privrednog društva;
-izvod iz centralnog registra privrednih subjekata ne stariji od 6 mjeseci;
-brojeve PIB-a i PDV-a; 
-kontakt telefon privrednog društva; 
-adresu elektronske pošte privrednog društva;
-broj žiro računa privrednog društva; 
-ime i prezime autora;
-adresu prebivališta autora;

Napomena: Samim prijavljivanjem na konkurs autori daju saglasnost sa eventualnom javnom prezentacijom isporučenih djela koju, za potrebe promocije konkursa, bude organizovala RTHN. 




II)Predmetno idejno-grafičko rješenje znaka (loga) i logotipa potrebno je predati na crnogorskom jeziku, na latiničnom i ćiriličnom pismu.

Idejno rješenje loga neophodno je da sadrži:
- digitalni vektorski format (AI/EPS/SVG/PDF vektor);
- PNG transparentna pozadina;
- JPG za pregled;
- kolor verzija;
- crno-bijela verzija; 
- pozitiv;
- negativ;
- horizontalna i vertikalna varijanta (ako concept to zahtijeva)

III)Da bi prijava bila uzeta u razmatranje, neophodno je da sadrži i Osnovnu knjigu grafičkih standarda u PDF formatu.

Osnovna knjiga grafičkih standarda neophodno je da sadrži:
· Tekstualno objašnjenje znaka (loga);
· Znak (logo) i logotip u standardnoj i u minimalno dozvoljenoj veličini;
· Specifikaciju kolorne palete loga i logotipa;
· Crno-bijele varijante;
· Specifikaciju pisma korišćenog u logu i logotipu;
· Zaštitna zona;
· Tipografija;
· Osnovna pravila upotrebe;
· 4-5 ključnih primjena;
· Profilnu sliku za društvene mreže;
· Favicon;
· Ikonu mobilne aplikacije;
· Digitalni watermark;
· Verziju za TV ekran;
· Verziju za video/TV grafiku.

Napomena: Ostale aplikacije mogu biti samo primjeri/mock-up(i), a ne kompletno razrađen dizajn svih materijala.


Način prijavljivanja:
Prijave na konkurs se podnose isključivo elektronskim putem (u digitalnoj formi), slanjem svih stavki navedenih u Sadržaju prijave, na e-mail adresu Radio Televizije Herceg Novi:
office@rthn.co.me.

Autor izabranog rješenja je u obavezi da prilikom potpisivanja ugovora dostavi Osnovnu knjigu grafičkih standarda, kao i sve etalone idejnog rješenja navedene u Sadržaju prijave, koji trebaju biti odštampani u koloru, jednostrano, na kancelarijskom papiru uvezanom spiralom.

Objava konkursa i rokovi za prijavu:
Javni konkurs za dizajn loga i logotipa Lokalnog javnog emitera Radio Televizija Herceg Novi DOO biće objavljen dana 24.08.2026.godine na Portalu Radio Televizije Herceg Novi: www.rthn.me, a tekst Konkursa će biti proslijeđen Fakultetu likovnih umjetnosti Univerziteta Crne Gore, Fakultetu vizuelnih umjetnosti Univerziteta Mediteran i Fakultetu umjetnosti Univerziteta Donja Gorica.

Konkurs će biti otvoren od 24.avgusta 2026.godine i zaključno sa 15.septembrom 2026.godine do 16:00h.

Objava rezultata konkursa:
Nakon isteka roka za prijavu, Komisija RTHN-a će, najkasnije u roku od 30 dana, razmotriti sva pristigla konkursna rješenja, i donijeti Odluku o izboru najboljeg idejnog rješenja.

Komisija RTHN-a će, nakon donošenja Odluke o izboru najboljeg idejnog rješenja, o ishodu Konkursa obavijestiti kandidata sa najbolje ocijenjenim rezultatom.


Kontakt osoba u RTHN-u:
Marija Knežević
Tel: +382 60 060 802;
e-mail: office@rthn.co.me

